L-inventur tal-ispray “maġiku” li dan l-aħħar spiss konna qed naraw lir-referees jużaw waqt il-logħob tat-Tazza tad-Dinja mistenni jdaħħal kemxa flus ġmielha għall-invenzjoni tiegħu. Il-foam li joħroġ mill-ispray, jisparixxi wara minuta u r-referees qed jużawh biex il-plejers ma jaqbżux il-linja waqt l-għoti ta’ xi free kick fost oħrajn. Trabba fil-faqar, l-inventur, Heine Allemagne issa mistenni jsir miljunarju wara li dan l-ispray se jintuża wkoll minn diversi kompetizzjonijiet oħra tal-futbol bħal Premier League. Heine ta’ 43 sena li kien qed jara l-logħba inawgural ta’ din l-edizzjoni tat-Tazza tad-Dinja qal li kienu ilu 14-il sena jaħdem fuq din l-idea u bi dmugħ f’għajnejh qal li kien ta’ sodisfazzjon kbir għalih li jaraha titwettaq. Wieħed minn ħames aħwa, Heine trabba fil-faqar, b’livell baxx ta’ edukazzjoni u sa mill-età ta’ tmien snin kien ibiegħ is-silġ fit-triq biex jgħin lill-familja tiegħu. Huwa kien jgħix f’belt fl-istat ta’ Minas Gerais u bħal ħafna Brażiljani oħra, kellu ħolma li jsir plejer tal-futbol iżda minflok spiċċa jaħdem ħames impjiegi biex jevita li jiftaqarx. Qal li darba 14-il sena ilu kien qed iżur lill-ġenituri tiegħu u fl-isfond kienet għaddejja partita futbol u huwa u għaddej minn quddiem it-televiżjoni, kien qed jingħata ‘free kick’ filwaqt li sema’ lill-kummentatur jistaqsi jekk hux se jkun hemm xi ħadd li jżomm lill-plejers milli jiċċaqilqu minn fejn suppost joqogħdu. Qal li dak il-ħin qal li se jkun hu li jaħdem biex isib mezz kif f’mumenti bħal dawn lill-plejers iżommhom f’posthom. Heine qatt ma kien ivvinta xi ħaġa qabel iżda minn ġimgħa wara beda jaħdem fuq kif se joħloq dan il-foam li jisparixxi bl-użu ta’ żjut veġitali, gassijiet u propane. Huwa sab fabbrika tal-kosmetiċi lokali biex għenitu jaħdem din ir-riċetta u mill-ewwel irreġista għall-‘patent’ tal-invenzjoni tiegħu. Huwa kkonvinċa lill-federazzjoni tal-football Brażiljan biex jippruvawh u użawh waqat il-Belo Horizonte Cup fis-sena 2000. Sal-2012 dan l-ispray ġie ppruvat fi 18,000 logħba professjonali. Skont statistika, l-ispray “9.15 Fair Play” naqqas il-ħin medju li jintilef biex jingħata free kick minn 48 sekonda għal 20 sekonda. Heine, se jkun fost l-ispettaturi li llum se jinġabru għall-finali tat-Tazza tad-Dinja bejn il-Ġermanja u l-Arġentina.